

VENDIM
Nr. 888, datë 31.12.2019

PËR ORGANIZIMIN DHE FUNKSIONIMIN E ARKIVIT SHTETËROR TË SISTEMIT GJYQËSOR

Në mbështetje të nenit 100 të Kushtetutës, të nenit 18/4, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë’’, të ndryshuar, të neneve 20, pika 4, dhe 21, pika 2, të ligjit nr. 9154, datë 6.11.2003, “Për arkivat”, dhe të pikës 2, të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozim të ministrit të Drejtësisë, Këshilli i Ministrave

VENDOSI:

I. ORGANIZIMI I ARKIVIT SHTETËROR TË SISTEMIT GJYQËSOR
1. Pranë Ministrisë së Drejtësisë funksionon Arkivi Shtetëror i Sistemit Gjyqësor (gjykatat dhe prokuroritë), me seli në Tiranë.
2. Arkivi Shtetëror i Sistemit Gjyqësor është institucion publik buxhetor, në varësi të ministrit të Drejtësisë dhe gëzon personalitet juridik. 
3. Struktura dhe organika e Arkivit Shtetëror të Sistemit Gjyqësor miratohen me urdhër të Kryeministrit, sipas përcaktimeve të legjislacionit në fuqi për organizimin dhe funksionimin e administratës shtetërore.
4. Marrëdhëniet e punës së nëpunësve të Arkivit Shtetëror të Sistemit Gjyqësor rregullohen në bazë të dispozitave të legjislacionit në fuqi për nëpunësin civil.
5. Marrëdhëniet e punës së punonjësve administrativë në Arkivin Shtetëror të Sistemit Gjyqësor rregullohen sipas Kodit të Punës.
II. DETYRAT DHE FUNKSIONIMI I ARKIVIT SHTETËROR TË SISTEMIT GJYQËSOR  
6. Arkivi Shtetëror i Sistemit Gjyqësor ka për mision ruajtjen, përpunimin dhe administrimin e dokumentacionit gjyqësor e hetimor, i cili i nënshtrohet procedurës së arkivimit nga gjykatat dhe prokuroritë, sipas ligjit për arkivin.
7. Arkivi Shtetëror i Sistemit Gjyqësor kujdeset për menaxhimin e arkivave të gjykatave dhe të prokurorive, nëpërmjet aplikimit të teknikave të unifikuara për krijimin, përdorimin, mirëmbajtjen, ruajtjen, transferimin dhe asgjësimin e dosjeve, të regjistrave dhe të dokumenteve të tjera gjyqësore e hetimore si dhe sigurimin e aksesit për të interesuarit.
8. Arkivi Shtetëror i Sistemit Gjyqësor mban dhe përditëson regjistrin, në formë shkresore dhe elektronike, të të dhënave për dokumentacionin gjyqësor e hetimor që i nënshtrohet procedurave të përpunimit dhe të administrimit. Formati dhe përmbajtja e regjistrit përcaktohen me urdhër të ministrit të Drejtësisë, me propozimin e drejtorit të Arkivit Shtetëror të Sistemit Gjyqësor.
9. Arkivi Shtetëror i Sistemit Gjyqësor ka të drejtë të kërkojë dhe të verifikojë, nga kancelarët e gjykatave dhe prokurorive zbatimin e njësuar të shërbimit arkivor gjyqësor e hetimor, si dhe çdo informacion, të cilin e konsideron të nevojshëm për ushtrimin e funksioneve të ngarkuara.
10.  Arkivi Shtetëror i Sistemit Gjyqësor, nën kujdesin e Ministrisë së Drejtësisë, bashkëpunon me Drejtorinë e Përgjithshme të Arkivave, për zbatimin e metodologjisë profesionale, të rregullave dhe të kërkesave të ligjit për arkivat.
11.  Arkivi Shtetëror i Sistemit Gjyqësor drejtohet dhe përfaqësohet nga drejtori, i cili i raporton ministrit të Drejtësisë.
12.  Drejtori i Arkivit Shtetëror të Sistemit Gjyqësor ushtron kompetencat e mëposhtme:
a) drejton veprimtarinë e përditshme të institucionit;
b) përfaqëson institucionin në marrëdhënie me të tretët;
c) bashkëpunon me gjykatat dhe prokuroritë për realizimin e procedurave për transferimin dhe asgjësimin e dosjeve gjyqësore e hetimore, në përputhje me kriteret dhe rregullat e parashikuara në legjislacionin në fuqi për arkivat;
ç) i propozon për miratim ministrit të Drejtësisë rregulloren e brendshme organizative të institucionit dhe çdo akt tjetër normativ të nevojshëm për procedurën në lidhje me caktimin e rregullave për administrimin e dosjeve gjyqësore e hetimore; 
d) miraton rregullat tekniko-profesionale, metodikën dhe tipologjinë e unifikuar për shërbimin arkivor gjyqësor e të prokurorisë;
dh) kryen detyra të tjera të përcaktuara nga legjislacioni në fuqi, ligji dhe aktet nënligjore për arkivat, si dhe për organizimin e funksionimin e administratës shtetërore.
III. DISPOZITA KALIMTARE DHE TË FUNDIT 
11.  Efektet financiare, që rrjedhin nga zbatimi i këtij vendimi, të përballohen nga buxheti i Ministrisë së Drejtësisë.
12.  Vendimi nr. 903, datë 17.12.2014, i Këshillit të Ministrave, “Për krijimin e arkivit shtetëror të sistemit gjyqësor”, shfuqizohet.
13.  Ngarkohet Ministria e Drejtësisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

